**Kultūras ministrijas un Latvijas Pašvaldību savienības sarunu**

**PROTOKOLS Nr.1**

 Rīgā

2020.gada 14.oktobrī

**Sarunas (attālināti) vada:**

Nauris Puntulis – kultūras ministrs

Gints Kaminskis – Latvijas Pašvaldību savienības priekšsēdis

**Sarunas protokolē:**

Lolita Rūsiņa – Kultūras ministrijas Kultūrpolitikas departamenta eksperte

Ināra Dundure – Latvijas Pašvaldību savienības padomniece izglītības un kultūras jautājumos

**Piedalās:**

**No Latvijas Pašvaldību savienības puses:**

Liene Užule, Latvijas Pašvaldību savienības Komunikācijas nodaļas vadītāja,

padomniece sabiedrisko attiecību jautājumos

**Piedalās:**

**No Kultūras ministrijas puses:**

Dace Vilsone – Kultūras ministrijas valsts sekretāre

Uldis Zariņš – Kultūras ministrijas valsts sekretāra vietnieks kultūrpolitikas jautājumos

Anita Kleinberga, Kultūras ministrijas Sabiedrības integrācijas departamenta Sabiedrības integrācijas un pilsoniskās sabiedrības attīstības nodaļas vadītāja

Līga Dimante, Kultūras ministrijas Muzeju, bibliotēku un arhīvu nodaļas vadītāja

Sabīne Branta, Kultūras ministrijas Kultūrpolitikas departamenta vecākā referente

Signe Pujāte, Latvijas Nacionālā kultūras centra direktore

Andis Groza, Latvijas Nacionālā kultūras centra direktora vietnieks kultūrizglītības jautājumos

Sarmīte Pāvulēna, Latvijas Nacionālā kultūras centra Nemateriālā kultūras mantojuma nodaļas vadītāja

**Darba kārtība:**

1. Par valsts un pašvaldību sadarbību vietējo un nacionālo kultūras vērtību saglabāšanā (t.sk. par  gatavošanos Dziesmu un deju svētkiem 2023.gadā - Dziesmu un deju svētku koncepciju konkursu rezultātiem un plānotiem pasākumiem 2020. un 2021.gadā, par Nemateriālā kultūras mantojuma sarakstu).

2. Par valsts mērķdotācijas sadali amatiermākslā un kultūrizglītībā administratīvi teritoriālās reformas kontekstā (t.sk. Kultūras ministrijas izveidotās profesionālās ievirzes darba grupas galvenie secinājumi).

3.Par jaunajām Kultūrpolitikas pamatnostādnēm 2021.-2027.gadam.

4. Par saliedētas sabiedrības pamatnostādnēm (t.sk. pašvaldību loma pilsoniskas sabiedrības attīstībā un pilsoniska dialoga veidošanā ar sabiedrību, saskaņotība ar reģionālās attīstības pamatnostādnēm).

5.Par Eiropas kultūras galvaspilsētu un iespējām pašvaldībām.

6.Par citām aktualitātēm (par Muzeju likuma grozījumiem un tiesībām dibināt pašvaldību nodibinājumu - esošā situācija un pašvaldību viedoklis; par Kultūras centru likuma sagatavošanu u.c.).

Latvijas Pašvaldību savienības priekšsēdis Gints Kaminskis  pirms darba kārtības jautājumu izskatīšanas akcentēja kultūras būtisko nozīmi un vērtību, kas iedzīvotājiem ir svarīga ikdienas dzīves daļa un nepieciešamība, tāpēc kultūras nozarei pašvaldībās vajadzīgs atbalsts, īpaši šajā nozarei tik sarežģītajā laikā. Viņš uzsvēra, ka pašvaldībām ir jāļauj paplašināt aizņemšanās iespējas, paredzot investīcijas arī profesionālās ievirzes skolām, piemēram, mūzikas un mākslas skolām infrastruktūras uzlabošanai, pilnveidei, renovācijai u. c.

Kultūras ministrs Nauris Puntulis uzsvēra, ka tas ir pareizais virziens, ka pašvaldībām tiek dotas iespējas aizņemties un ieguldīt finansējumu izglītības iestādēs un šajā jautājumā ir nepieciešama tālāka saskaņošana.

**1.**

**Valsts un pašvaldību sadarbība vietējo un nacionālo kultūras vērtību saglabāšanā (t.sk. par  gatavošanos Dziesmu un deju svētkiem 2023.gadā - Dziesmu un deju svētku koncepciju konkursu rezultātiem un plānotiem pasākumiem 2020. un 2021. gadā, par Nemateriālā kultūras mantojuma sarakstu)**

Latvijas Nacionālā kultūras centra (LNKC) Nemateriālā kultūras mantojuma nodaļas vadītāja Sarmīte Pāvulēna informēja par konkursa «XXVII Vispārējo latviešu Dziesmu un XVII Deju svētku Koru lielkoncerta mākslinieciskā koncepcija» uzvarētāju (uzvarētājs “Tīrums. Dziesmas ceļš” – mākslinieciskie vadītāji Ārijs Šķepasts un Kaspars Ādamsons), kā arī par konkursa «XXVII Vispārējo latviešu Dziesmu un XVII Deju svētku Deju lieluzveduma mākslinieciskā koncepcija» uzvarētāju (uzvarētājs “Mūžīgais dzinējs” - mākslinieciskie vadītāji Jānis Purviņš, Jānis Ērglis). Viņa iepazīstināja ar aktuālo informāciju, kas ir saistīta ar 2021.gada norisēm (starpsvētku pasākumiem) koru, latviešu skatuviskās dejas, pūtēju un kokļu mūzikas un citām tautas mākslas nozarēs, ņemot vērā, ka pasākumi tiek pārskatīti atbilstoši epidemioloģiskajai situācijai valstī. Viņa skaidroja, ka tiek plānotas gan video tiešraides, gan dalībnieku skaita samazināšana pasākumos, gan pasākumu pārcelšana.

Viņa sniedza informāciju par Nemateriālā kultūras mantojuma saraksta veidošanu. Pašlaik sarakstā ir iekļautas ir 19 vērtības. Pēc iepriekšējām Kultūras ministrijas un Latvijas Pašvaldību savienības sarunām papildus vēl sarakstā tika ierakstītas šādas jaunas trīs vērtības – Carnikavas nēģu ķeršanas un apstrādes prasmes, Maija dievkalpojumi pie ceļu krustiem Dagdas novadā Andrupes un Šķaunes pagastos, kā arī Pededzes novada pareizticīgo tradicionālais kāzu rituāls.

Sarmīte Pāvulēna informēja par Nemateriālā kultūras mantojuma digitālās platformas atvēršanu, kā arī par apliecinājumu pasniegšanu jaunajām Nemateriālā kultūras mantojuma sarakstā iekļautajām vērtībām Viļakā 2020.gada 5.decembrī un plānoto Latvijas Mākslas akadēmijas scenogrāfijas nodaļas studentu veidoto Nemateriālā kultūras mantojuma sarakstam veltīto izstādi.

**Puses vienojas:** Pieņemt zināšanai LNKC sniegto informāciju par XXVII Vispārējo latviešu Dziesmu un XVII Deju svētku sagatavošanu un par Nemateriālā kultūras mantojuma sarakstu.

**2.**

**Par valsts mērķdotācijas sadali amatiermākslā un kultūrizglītībā administratīvi teritoriālās reformas kontekstā (t.sk. Kultūras ministrijas izveidotās profesionālās ievirzes darba grupas galvenie secinājumi)**

LNKC diktore Signe Pujāte informēja par plānoto valsts mērķdotāciju amatiermākslā (G1 grupai jeb koprepertuāra kolektīviem un G2 grupai jeb pārējiem kolektīviem) pašvaldībām 2021.gadā, kura tiek piešķirta saskaņā ar Ministru kabineta 2015.gada 17.novembra   noteikumu Nr. 649 „Kārtība, kādā tiek aprēķināta un sadalīta valsts budžeta mērķdotācija māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām” prasībām. Viņa skaidroja par valsts budžeta mērķdotācijas apjomu procentos 2021. gadā - pašvaldības kolektīviem ir 89,5 procenti un citu dibinātāju kolektīviem - 10,5 procenti. Viņa sniedza informāciju par mērķdotācijas apjomu un kolektīvu skaitu laika periodā no 2017. līdz 2021.gadam.

Signe Pujāte informēja, ka sadarbībā ar Kultūras ministriju, Finanšu ministriju un pašvaldībām notiek darbs pie mērķdotācijas apjoma noteikšanas Administratīvi teritoriālās reformas (ATR) kontekstā. Viņa skaidroja, ka LNKC sadarbībā ar kultūras jomas koordinatoriem pašvaldībās (novados) aktualizē jautājumu par tautas mākslas kolektīvu darbību pēc ATR, t.sk., lai nodrošinātu valsts mērķdotācijas izmaksas procesu 2021.gada 2.pusgadā. LNKC aktualizē informāciju par administratīvajām teritorijām, t.sk., par to, kuras teritorijas ATR rezultātā tiek sadalītas vai apvienotas. Viņa aicināja pašvaldības sazināties ar LNKC jautājumos, kas saistīti ar ATR un plānoto valsts mērķdotāciju amatiermākslā. Viņa izteica pateicību pašvaldībām, amatiermākslas kolektīviem un to vadītājiem, kas pandēmijas laikā, neraugoties uz sarežģītajiem apstākļiem, strādājot individuāli un attālināti, turpina uzturēt amatiermākslas kustību Latvijā.

Gints Kaminskis vērsa uzmanību uz nebūtisku, bet mērķdotācijas samazinājumu, kā arī lūdza sniegt prognozi par amatiermākslas kolektīvu skaita samazinājuma tendenci. Signe Pujāte skaidroja, ka nelielais samazinājums ir saistīts ar to, cik kolektīvu piedalās amatiemākslas kustībā. Kopumā kolektīvu skaits ir svārstīgs, ar tendenci samazināties un palielināties, piemēram, skatot kolektīvu skaitu laika periodā no 2017.līdz 2021. gadam. Kolektīvu skaita pieauguma tendence ir saistīta ar Dziesmu un deju svētku tuvošanos. Signe Pujāte atzina, ka ir nepieciešami atbalsta instrumenti amatiermākslas kolektīviem.

Kultūras ministrijas valsts sekretāre Dace Vilsone skaidroja, ka kopējais mērķdotācijas samazinājums ir saistīts ar darba devēja sociālā nodokļa iemaksas likmes samazinājumu par 0,5 procentiem.

LNKC direktora vietnieks kultūrizglītības jautājumos Andis Groza sniedza informāciju par valsts mērķdotāciju kultūrizglītībā un Kultūras ministrijas izveidotās profesionālās ievirzes darba grupas galvenajiem secinājumiem. Darbu turpina Kultūras ministrijas darba grupa profesionālās ievirzes kultūrizglītības finansēšanas kārtības izstrādei. Tās uzdevums ir pārskatīt šobrīd spēkā esošo kārtību, kādā valsts finansē profesionālās ievirzes mākslas, mūzikas un dejas izglītības programmas un tās efektivitāti, izvērtēt finansēšanas principus un kritērijus profesionālās ievirzes kultūrizglītības finansēšanai ATR kontekstā un atbilstoši kultūras darba tirgus vajadzībām, kā arī izstrādāt jaunu profesionālās ievirzes kultūrizglītības finansēšanas kārtību. Darba grupas sastāvā ir Kultūras ministrijas, LNKC centra pārstāvji, profesionālās ievirzes un profesionālās vidējās izglītības iestāžu vadītāji, nozares eksperti. Ir apkopoti sabiedrisko apspriežu viedokļi par profesionālās ievirzes kultūrizglītības programmu pilnveidi. Sabiedriskā apspriešana (notika 10 apspriedes) visos Latvijas reģionos (Cēsis, Daugavpils, Liepāja, Rēzekne, Rīga, Valmiera, Ventspils), kurā piedalījās ap 400 dalībnieku, iesaistot kultūrizglītības iestāžu dibinātāju, administrācijas, pedagogu, skolu vecāku padomju pārstāvjus. Viņš informēja par sabiedriskajā apspriešanā izteiktajiem viedokļiem mākslas un mūzikas jomā. Plānots turpināt darbu pie finansēšanas kritēriju izvērtēšanas un attiecīgo finansēšanas koeficientu (pedagoģiskās likmes vienam izglītojamam) izveides, ņemot vērā sabiedrisko apspriežu viedokļus, lai iesniegtu Ministru kabinetā noteikumu grozījumu projektu. Viņš informēja par darba grupas galvenajiem atzinumiem, kas tika atbalstīti, piemēram, profesionālās ievirzes noslēguma klase sakrīt ar pamatizglītības 8./9.klasi, efektīvāka grupu nodarbību plānošana; izglītības programmas 5.-8.klases posmā iespējas (akcentēt darba tirgum nepieciešamās izglītības programmas, pastiprināt fokusu uz izglītības kvalitāti (valsts konkursi, izglītības turpināšana nozarē)); aktualizēts mācību saturs atbilstoši darba tirgus vajadzībām; izvērtēti profesionālās ievirzes finansēšanas principi un kritēriji kontekstā ar jauno mācību saturu, ATR un darba tirgus vajadzībām. Darba grupā un sabiedriskajā apspriešanā attiecībā uz izglītības iestāžu dibinātāju atbalstu izglītības kvalitātes nodrošināšanā tika minēts, ka ir svarīga mākslas un mūzikas interešu izglītības programmu īstenošana, pilnvērtīgi izmantojot profesionālās ievirzes izglītības iestāžu resursus (infrastruktūru), izglītības programmu pēctecības nodrošināšana, atbalsts pedagogu profesionālās pilnveides pasākumu īstenošanai.

Gints Kaminskis  uzsvēra, ka kultūrizglītība un profesionālās ievirzes izglītības iestādes, kas darbojas visā Latvijā, ir nozīmīgas kultūras jomai, tostarp amatiermākslas un Dziesmu un deju svētku kustības nodrošināšanā, tādēļ svarīga ir mācību programmu attīstība, kvalitāte un to pieejamība.

Latvijas Pašvaldību savienības padomniece izglītības un kultūras jautājumos Ināra Dundure uzsvēra, ka pašvaldībām, to iedzīvotājiem, bērniem un jauniešiem ir svarīga profesionālās ievirzes izglītības iestāžu piedāvājuma attīstība, tādēļ Latvijas Pašvaldību savienības pārstāvji plāno piedalīties Kultūras ministrijas izveidotajā darba grupā.

**Puses vienojas:** Pieņemt zināšanai LNKC sniegto informāciju par valsts mērķdotācijas sadali amatiermākslā un kultūrizglītībā administratīvi teritoriālās reformas kontekstā, tajā skaitā Kultūras ministrijas izveidotās profesionālās ievirzes pilnveides darba grupas galvenos secinājumus.

**3.**

**Par jaunajām Kultūrpolitikas pamatnostādnēm 2021.-2027.gadam**

Valsts sekretāra vietnieks kultūrpolitikas jautājumos Uldis Zariņš iepazīstināja ar jaunajām Kultūrpolitikas pamatnostādnēm 2021.–2027. gadam. Kultūrpolitikas pamatnostādnes 2021.­–2027. gadam ir galvenais plānošanas dokuments kultūras jomā, kas nodrošina Latvijas Nacionālajā attīstības plānā 2021.–2027. gadam (turpmāk – NAP2027) prioritātē “Kultūra un sports aktīvai un pilnvērtīgai dzīvei” izvirzīto mērķu un uzdevumu izpildi. Politikas virsmērķis ir nodrošināt kultūras pieejamību sabiedrībai un ilgtspēju. Mērķis ir nodrošināt kultūras pakalpojumu pieejamību visām sabiedrības grupām, nodrošināt sabiedrībai iespēju piedalīties kultūras procesos, nodrošināt priekšnosacījumus kultūras nozaru ilgtspējai un attīstībai un jaunradei, nodrošināt kultūrizglītības ilgtspēju un attīstību.

Uldis Zariņš uzsvēra, ka kultūras pieejamība tiek skatīta caur mērķauditorijas prizmu, analizējot sabiedrības grupu problēmas un vajadzības attiecībā uz kultūras patēriņu un līdzdalību kultūras procesos. Vienlaikus tiek ņemtas vērā horizontālās tēmas, kurām ir ietekme uz kultūrpolitiku – digitalizācija, izglītības politika, vides politika, uzņēmējdarbības un tūrisma attīstības politika, arī Covid-19 ietekme un reģionālā politika. Viņš uzsvēra, ka reģionālā šķautne ir īpaši būtiska, ņemot vērā, ka kultūras pieejamības viens no būtiskākajiem aspektiem ir reģionālā pieejamība. Viņš akcentēja, ka pašvaldībām ir būtiska loma kultūrpolitikas īstenošanā, tāpēc ir svarīgi, lai Kultūras ministrijas un pašvaldību pozīcijā būtu vienota izpratne par attīstības mērķiem un virzieniem, tādēļ nepieciešama būtu viedokļu apmaiņa, apspriežot Kultūrpolitikas pamatnostādņu 2021.–2027. gadam projektu.

Gints Kaminskis jautāja par kultūras pieejamību reģionālajā kontekstā un Kultūras ministrijas redzējumu. Uldis Zariņš akcentēja kultūras pieejamības aktualitāti reģionos, minot kultūras pakalpojumu “groza” aktualitāti, kā arī piemērus, kas raksturo Kultūras ministrijas ieguldījumus kultūras digitalizācijā un mūsdienīgos risinājumos, kas var palielināt profesionālās mākslas pieejamību reģionos, piemēram, piedāvājot Latvijas Nacionālās operas un baleta digitalizētos uzvedumus. Viņš uzsvēra, ka būtu svarīgs pašvaldību redzējums par šādu pakalpojumu pieejamību iespējami tuvāk reģionu iedzīvotājiem.

**Puses vienojas:** Pieņemt zināšanai sniegto informāciju par Kultūrpolitikas pamatnostādnēm 2021.-2027.gadam, akcentējot kultūras pieejamību reģiona iedzīvotājiem.

**4.**

**Par Saliedētas un pilsoniski aktīvas sabiedrības pamatnostādnes 2021.­–2027. gadam (t.sk. pašvaldību loma pilsoniskas sabiedrības attīstībā un pilsoniska dialoga veidošanā ar sabiedrību, saskaņotība ar reģionālās attīstības pamatnostādnēm)**

Kultūras ministrijas Sabiedrības integrācijas departamenta Sabiedrības integrācijas un pilsoniskās sabiedrības attīstības nodaļas vadītāja Anita Kleinberga, informēja par pašvaldību lomu pilsoniskas sabiedrības attīstībā un pilsoniskā dialoga veidošanā ar sabiedrību un saskaņotību ar reģionālās attīstības pamatnostādnēm.

Saliedētas un pilsoniski aktīvas sabiedrības pamatnostādnes 2021.­–2027. gadam (turpmāk – pamatnostādnes) ir politikas ietvars, kas nodrošina nacionālās identitātes, pilsoniskas sabiedrības un integrācijas politikas pēctecību un NAP2027 noteikto mērķu un uzdevumu ieviešanu atbilstoši NAP2027 6.prioritātes „Vienota, droša un atvērta, sabiedrība” uzstādījumiem, mērķiem un uzdevumiem. 2019.gada jūlijā pamatnostādņu izstrādei tika izveidota starpinstitucionāla darba grupa. Darba grupas sastāvā iekļauti pārstāvji no Valsts prezidenta kancelejas, Valsts kancelejas, Pārresoru koordinācijas centra, Kultūras ministrijas, Izglītības un zinātnes ministrijas, Labklājības ministrijas, Ārlietu ministrijas, Iekšlietu ministrijas, Vides aizsardzības un reģionālās attīstības ministrijas, Satiksmes ministrijas, Aizsardzības ministrijas, Zemkopības ministrijas, Veselības ministrijas un Sabiedrības integrācijas fonda. Novērotāja statusā tika uzaicināts UNESCO Latvijas Nacionālās komisijas pārstāvis. Viņa informēja, ka darba grupa definēja nākamajā pamatnostādņu periodā risināmos jautājumus – uzticēšanās (sociālā un politiskā), nacionālās identitātes stiprināšana, latviešu valodas lietošana ikdienas saziņā, pilsoniski aktīvas sabiedrības attīstība, migrācijas (emigrācijas un imigrācijas) ietekme uz sabiedrības attīstību. Atbilstoši darba grupas definētajiem risināmajiem jautājumiem, tika izstrādāts diskusiju dokuments konsultācijām ar Latvijas iedzīvotājiem un organizēti divi diskusiju cikli Latvijas reģionos. Diskusijas notika 2019. gada oktobrī (18 pilsētās, 350 dalībnieki) un 2020. gada februārī (piecos plānošanas reģionos, ap 150 dalībnieki), kopā iesaistot vismaz 500 dalībniekus. Diskusijās iegūtie iedzīvotāju viedokļi un priekšlikumi, kā arī iepriekšējā perioda pamatnostādņu īstenošanas izvērtējums un pētījumu dati ir pamats pamatnostādņu izstrādei.

Anita Kleinberga skaidroja, ka pamatnostādnēs iekļauti NAP2027 definētie politikas indikatori un nodrošināta tematiska saskaņotība ar saliedētas sabiedrības mērījumiem Eiropas Savienības līmenī. Pamatnostādņu mērķis nosaka virzību uz saliedētas sabiedrības veidošanos, balstoties uz Satversmē noteiktajām vērtībām, un tā sasniegšanai definēti trīs rīcības virzieni – nacionālā identitāte un piederība; demokrātijas kultūra un iekļaujošs pilsoniskums; integrācija. Pamatnostādņu virsmērķa sasniegšanas vispārīgais princips - iekļaujoša līdzdalība, kas ikvienam nodrošina iespējas iesaistīties valsts pārvaldībā un nodrošina plašu sabiedrības pārstāvniecību visā tās daudzveidībā, ir pamats zināšanu un prasmju apguvei, lai stiprinātu nacionālo identitāti, latviešu valodu, sociālo uzticēšanos, iedzīvotāju solidaritāti un sadarbību. Kopienu un apkaimju līmeņa aktivitātes ir iespēja veidot iekļaujošu un atvērtu sabiedrību, kurā tiek cienītas un atbalstītas visu sabiedrības locekļu intereses. Reģionālās politikas pamatnostādnēs 2021.–2027. gadam noteikts uzdevums „Plašākas sabiedrības iesaiste reģionālās politikas mērķu sasniegšanā”, kas paredz plašākas sabiedrības, NVO, vietējo sabiedrības grupu un ikviena iedzīvotāja iesaisti teritoriju attīstības jautājumu risināšanā, tai skaitā nodrošinot līdzdalības budžeta ieviešanu pašvaldībās. Anita Kleinberga uzsvēra, ka, plānojot pamatnostādņu pasākumus, jānodrošina saskaņotība ar Reģionālās politikas pamatnostādnēm 2021.–2027. gadam.

Gints Kaminskis jautāja par reģionu iedzīvotāju sniegtajiem priekšlikumiem pamatnostādnēm.

Anita Kleinberga minēja, ka priekšlikumi bija saistīti ar nacionālās identitātes jautājumiem un par piederības sajūtu un citiem jautājumiem, kas ir arī iekļauti pamatnostādnēs. Priekšlikumi ir atrodami arī Kultūras ministrijas mājas lapā. Atbilstoši tiem tiks plānoti arī konkrēti pasākumi.

**Puses vienojas:** Pieņemt zināšanai sniegto informāciju par Saliedētas un pilsoniski aktīvas sabiedrības pamatnostādnēm 2021.­–2027. gadam.

**5.**

**Par Eiropas kultūras galvaspilsētu un iespējām pašvaldībām**

Kultūras ministrijas Kultūrpolitikas departamenta vecākā referente Sabīne Branta sniedza informāciju par Eiropas kultūras galvaspilsētu (EKG) Latvijā 2027.gadā un iespējām pašvaldībām, tiesisko ietvaru, kā arī par priekšatlases, pieteikumu iesniegšanu un laika grafiku. Viņa skaidroja par ietekmju uzskaitījumu un veiksmīgu stratēģiju principiem, kas sniedz pašvaldībām priekšstatu par EKG sniegtajām iespējām attīstīt ne tikai kultūras nozari. Runājot par organizatoriskām pieejām un panākumu stratēģijām un minot piemērus, viņa akcentēja tipiskākās panākumu stratēģijas, ko jau izmanto vairums pilsētu. Piemēram, ievērojamākās pieejās ir šādas: iedvesmojoša redzējuma izveide, lai pārveidotu pilsētu, izmantojot EKG statusu kā katalizatoru kultūras, sabiedrības un tēla pārmaiņām; EKG mērķis nav tikai pilsētas vizuālais tēls vai tās pagātne/mantojums, bet arī vīzijas formulēšana, par ko pilsēta vēlas kļūt, ko darīs gada laikā (programma) un kādu mantojumu tā atstās pēc EKG gada. Vēl viena pieeja - EKG izmantošana, lai sekmētu starpnozaru plānus, kuru mērķis ir izveidot vai mainīt iespaidu par pilsētu un dažkārt tās apkārtējo reģionu. Viņa minēja arī citas pieejas, kā arī EKG ietekmi uz kultūru un tēlu, par sociālo ietekmi un ekonomisko ietekmi.

Sabīne Branta skaidroja, ka pētījumā “Eiropas kultūras galvaspilsētas: veiksmes stratēģijas un ilgtermiņa ietekme” ir norādīts, ka EKG ir jābūt ar skaidru redzējumu, kas var nodrošināt vietējās sabiedrības līdzdalību, jābūt kultūras, sociālā un ekonomikas līdzsvaram. Viens no būtiskākajiem riskiem, kas ir plaši izplatīti, bet kuras pašvaldības jau laicīgi var novērst, ir nepietiekama plānošana vai zems ilgtspējas faktors, kā arī pretrunīga komunikācija un vājas mārketinga un zīmolvedības stratēģijas. Viņa papildus informēja, ka plānoti 5 vebināri, ko rīko Eiropas Parlamenta deputāte, Eiropas Parlamenta Kultūras un izglītības komitejas viceprezidente Dace Melbārde sadarbībā ar Kultūras ministriju un domnīcu “CultureLab”. To mērķis ir palīdzēt pilsētām veiksmīgi sagatavot pieteikumu EKG priekšatlasei. Kultūras ministrija un Eiropas Komisijas Izglītības un kultūras ģenerāldirektorāts jautājumu gadījumā nodrošina metodisko atbalstu.

Gints Kaminskis uzsvēra, ka tā ir pozitīva ziņa, ka notiek pretendenta atlase un Latvijā būs EKG, kas veicinās reģionu attīstību, tostarp tūrisma jomā. Viņš skaidroja, ka pretendenta atlasē gan valstij, gan pašvaldībām kopīgu mērķu sasniegšanai būs jāiesaistās un jāsadarbojas.

**Puses vienojas:** Pieņemt zināšanai sniegto informāciju par Eiropas kultūras galvaspilsētu un iespējām pašvaldībām.

.

**6.**

**Par citām aktualitātēm (par Muzeju likuma grozījumiem un tiesībām dibināt pašvaldību nodibinājumu - esošā situācija un pašvaldību viedoklis; par Kultūras centru likuma sagatavošanu u.c.)**

Uldis Zariņš informēja, ka Saeimā izskatīšanai 1.lasījumā tiek gatavoti grozījumi Muzeju likumā. Latvijas Muzeju biedrība ir iesniegusi priekšlikumu likumprojekta papildināšanai attiecībā uz pašvaldību muzejiem. Plānots Muzeju likumā paredzēt, ka pašvaldības muzejs ir pašvaldības izveidota publiska aģentūra (iestāde) vai publiskās aģentūras (iestādes) struktūrvienība vai nodibinājums, kuras valdījumā nodots muzeja krājums un kura īsteno šajā likumā noteiktās funkcijas. Kultūras ministrija konceptuāli atbalsta šo priekšlikumu, jo arī pašlaik likums “Par pašvaldībām” atļauj pašvaldības domei lemt par biedrības vai nodibinājuma dibināšanu, savukārt Muzeju likuma kā speciālā likuma šobrīd spēkā esošā redakcija nosaka, ka pašvaldības muzejs var būt tikai – pašvaldības izveidota publiska aģentūra (iestāde) vai šīs publiskās aģentūras (iestādes) struktūrvienība, kuras valdījumā nodots muzeja krājums un kura īsteno šajā likumā noteiktās funkcijas.

Uldis Zariņš informēja, ka Saeimā tiek skatīts arī likumprojekts “Latviešu vēsturisko zemju likums”, kuru iniciēja Valsts prezidents un kura tapšanā iesaistījās Kultūras ministrija. Saskaņā ar to tiks gatavots arī Rīcības plāns. Tas ļautu attīstīt kultūrvēsturiskās telpas un to identitāti, kā arī stiprināt mazās kultūrtelpas, tostarp lībiešu krastu, suitu kultūrtelpu. Viņš uzsvēra, ka Rīcības plāna sagatavošanā nepieciešama sadarbība ar pašvaldībām par praktiskajiem īstenojamajiem pasākumiem.

Signe Pujāte sniedza informāciju par Kultūras centru likuma projekta sagatavošanu. Plānots kopīgi ar Latvijas Kultūras darbinieku biedrību, kultūras centru vadītājiem un citiem interesentiem aktualizēt jautājumus par ATR un kultūras centriem, kultūras infrastruktūru pašvaldībās. Viņa uzvēra, ka svarīga ir partnerība ar Latvijas Pašvaldību savienību kopīgu lēmumu pieņemšanā.

Ināra Dundure akcentēja, ka šis likumprojekts tika skatīts Saeimas Izglītības, kultūras un zinātnes komisijā, kur tika lemts, ka tas ir jāskata ATR kontekstā. Latvijas Pašvaldību savienība atbalsta šā jautājuma aktualizāciju un likumprojekta tālāko virzību Saeimā.

Nauris Puntulis uzvēra, ka Kultūras centru likums ir saistīts gan ar Dziesmu un deju svētku, kultūras pieejamības un kultūrizglītības jautājumiem, tādēļ ir nozīmīga tā sagatavošana un virzība.

Dace Vilsone informēja par projekta “Latvijas skolas soma” attīstību, plānotajām izmaiņām tā administrēšanā, kas ir saistīts ar to, ka tuvojas noslēgumam Latvijas valsts simtgades process un Latvijas valsts simtgades biroja darbība. Projekts “Latvijas skolas soma” ir nozīmīgākā dāvana Latvijas sabiedrībai Latvijas valsts simtgades pasākumu ietvaros, kas tiks turpināts un attīstīts.

Dace Vilsone sniedza skaidrojumu par ierobežojumiem interešu izglītībā, profesionālajā ievirzē, pasākumu norisē un amatiermākslā klātienē, kas ir saistīti ar Covid -19, par ierobežojumu termiņiem, kas ir vērsti uz pandēmijas izplatīšanās mazināšanu. Viņa uzsvēra, ka minētie ierobežojumi ir jāņem vērā, organizējot darbu pašvaldību iestādēs.

Gints Kaminskis rezumēja, ka tika sniegta pašvaldībām aktuāla informācija par ierobežojumiem, kā arī uzsvēra, ka pašvaldības ir augsti novērtējušas projektu “Latvijas skolas soma”, ko pozitīvi vērtē gan bērni, gan skolas, gan vecāki.

**Puses vienojas:** Pieņemt zināšanai sniegto informāciju par Muzeju likuma grozījumiem, likumprojektu “Latviešu vēsturisko zemju likums”, par Kultūras centru likuma sagatavošanu, projektu “Latvijas skolas soma” un par ierobežojumiem interešu izglītībā, profesionālajā ievirzē, pasākumu norisē un amatiermākslā klātienē, kas ir saistīti ar Covid-19.

Kultūras ministrs Latvijas Pašvaldību savienības

 priekšsēdis

Nauris Puntulis Gints Kaminskis

.